CĒSU NOVADA PAŠVALDĪBAS IEPIRKUMA KOMISIJAS
07.08.2026. ATBILDE UZ 06.08.2026. IEINTERESĒTĀ PIEGĀDĀTĀJA UZDOTAJO JAUTĀJUMU
par iepirkumu “Bērnu un jauniešu vēlēšanu organizēšana Saeimas vēlēšanu laikā”
iepirkuma identifikācijas Nr. CNP/2026/83

Jautājums/priekšlikums:
Lūdzam pārskatīt un grozīt iepirkuma nolikuma 10.2.4. punktā noteikto vērtēšanas kritēriju K2 "Projekta vadītāja pieredze bērnu un jauniešu vēlēšanu organizēšanā".
Atbilstoši nolikumam par minēto kritēriju iespējams saņemt līdz 30 punktiem jeb 30 % no kopējā piedāvājuma vērtējuma, savukārt punkti tiek piešķirti tikai gadījumā, ja projekta vadītājam ir pieredze tieši bērnu un jauniešu vēlēšanu organizēšanā vai īstenošanā. Pretendenti, kuru projekta vadītājiem ir ievērojama pieredze līdzvērtīgu projektu vadībā, taču nav pieredzes tieši bērnu un jauniešu vēlēšanu organizēšanā, saņem 0 punktus.
Uzskatām, ka šāds vērtēšanas kritērijs nepamatoti ierobežo konkurenci un neatbilst samērīguma principam.
Iepazīstoties ar tehnisko specifikāciju, secināms, ka iepirkuma priekšmets ietver komunikācijas kampaņas izstrādi un īstenošanu, video materiālu sagatavošanu, sabiedrisko attiecību aktivitātes, informatīvo pasākumu organizēšanu, drukas un digitālo materiālu izstrādi, vēlēšanu dienas komunikācijas atbalstu un rezultātu komunikāciju. 
Tehniskajā specifikācijā nav identificējami tādi specifiski pienākumi vai profesionālās prasmes, kas objektīvi pamatotu nepieciešamību projekta vadītājam būt ar pieredzi tieši bērnu un jauniešu vēlēšanu organizēšanā. Līguma izpilde pēc būtības ir komunikācijas un pasākumu organizēšanas projekts, kuram ir piemērojama arī cita līdzvērtīga profesionālā pieredze.
Turklāt nolikums pats nosaka ļoti plašu jēdziena "bērnu un jauniešu vēlēšanas" izpratni, par tādām uzskatot jebkuras bērnu un/vai jauniešu auditorijai paredzētas vēlēšanas. Tas vēl vairāk apliecina, ka nav identificējama unikāla profesionālā kompetence, kas būtu raksturīga tikai šāda veida pasākumiem.
Līdz ar to nav objektīva pamata piešķirt līdz pat 30 % no kopējā vērtējuma tikai par šauri definētu pieredzi, vienlaikus pilnībā ignorējot projekta vadītāja pieredzi citu līdzvērtīgu sabiedrības līdzdalības, komunikācijas, publisku pasākumu vai līdzīga rakstura projektu organizēšanā.
Ievērojot iepriekš minēto, lūdzam grozīt nolikuma 10.2.4. punktā noteikto K2 kritēriju, paredzot, ka punkti tiek piešķirti arī par līdzvērtīgu pieredzi līdzīga rakstura projektu vai pasākumu organizēšanā, vai arī svītrot minēto kritēriju pilnībā.
Ja pasūtītājs uzskata, ka pieredze tieši bērnu un jauniešu vēlēšanu organizēšanā ir objektīvi nepieciešama kvalitatīvai līguma izpildei, lūdzam sniegt detalizētu pamatojumu, norādot, kuras konkrētās tehniskās specifikācijas prasības nav iespējams kvalitatīvi izpildīt personai ar pieredzi citu līdzvērtīgu projektu vadībā.
Ja minētais konkurenci ierobežojošais punkts netiks mainīts vai netiks sniegts objektīvs pamatojums šāda kritērija nepieciešamībai, izmantosim Publisko iepirkumu likumā paredzētās tiesības iesniegt Iepirkumu uzraudzības birojā iesniegumu par iepirkuma dokumentācijas tiesiskumu.

Komisijas atbilde uz jautājumu/priekšlikumu: 
Pasūtītājs norāda, ka K2 kritērijs nav pretendenta kvalifikācijas prasība vai dalības nosacījums iepirkumā, bet gan saimnieciski visizdevīgākā piedāvājuma vērtēšanas kritērijs. Attiecīgi projekta vadītāja pieredzes trūkums bērnu un jauniešu vēlēšanu organizēšanā nav pamats pretendenta izslēgšanai no iepirkuma vai piedāvājuma noraidīšanai. Visi pretendenti neatkarīgi no šādas pieredzes esamības ir tiesīgi iesniegt piedāvājumu un piedalīties iepirkumā.
Saskaņā ar Publisko iepirkumu likuma 51. panta otrās daļas b) apakšpunktu pasūtītājam ir tiesības noteikt tādus piedāvājumu vērtēšanas kritērijus, kas saistīti ar līguma priekšmetu, tostarp vērtēt līguma izpildē iesaistītā personāla kvalifikāciju un pieredzi, ja personāla kvalitāte var būtiski ietekmēt līguma izpildes kvalitāti.
Kā norādījis arī Iepirkumu uzraudzības birojs, jebkura iepirkuma nolikuma prasība zināmā mērā ietekmē konkurenci un var sašaurināt iespējamo piegādātāju loku, tomēr tas vien, ka konkrēta prasība ierobežo kāda piegādātāja iespējas iegūt līguma slēgšanas tiesības, pats par sevi nav pamats secinājumam, ka prasība nepamatoti ierobežo konkurenci un būtu izslēdzama no iepirkuma dokumentācijas.
Iepirkuma priekšmets ir bērnu un jauniešu vēlēšanu organizēšana Saeimas vēlēšanu laikā, savukārt pakalpojuma mērķis ir veicināt bērnu un jauniešu pilsonisko līdzdalību, izpratni par demokrātiskajiem procesiem un iesaisti lēmumu pieņemšanā, nodrošinot mērķauditorijai saprotamu, pieejamu un saistošu vēlēšanu procesu.
Pasūtītājs uzskata, ka projekta vadītāja pieredze bērnu un jauniešu vēlēšanu organizēšanā ir tieši saistīta ar iepirkuma priekšmetu un var ietekmēt līguma izpildes kvalitāti. Projekta vadītājam būs būtiska loma līguma izpildes organizācijā, aktivitāšu koordinēšanā, termiņu ievērošanas nodrošināšanā, bērnu un jauniešu auditorijas uzrunāšanā, pilsoniskās līdzdalības veicināšanas aktivitāšu plānošanā, kā arī ar vēlēšanu procesa organizēšanu saistīto risku identificēšanā un pārvaldībā. Tādēļ Pasūtītājs uzskata, ka attiecīgajam kritērijam piešķirtais punktu īpatsvars ir pamatots un samērīgs.
Kritērijs K2 nav noteikts kā obligāta minimālā prasība un neliedz nevienam pretendentam piedalīties iepirkumā. Tas paredz papildu punktu piešķiršanu par tādu pieredzi, kura Pasūtītāja ieskatā var nodrošināt augstāku līguma izpildes kvalitāti. Līdzīgi arī Iepirkumu uzraudzības biroja praksē ir atzīts[footnoteRef:1], ka papildu punktu piešķiršana par tādu risinājumu, spēju vai pieredzi, kas nav noteikta kā obligāta minimālā prasība, bet var nodrošināt kvalitatīvāku līguma izpildi, pati par sevi nav uzskatāma par konkurenci nepamatoti ierobežojošu. [1:  sk. Iepirkumu uzraudzības biroja 28.09.2018. lēmums Nr.4-1.2/18-157-2] 

Senāts 2015. gada 2. aprīļa spriedumā lietā Nr. SKA-52/2015 ir atzinis, ka pasūtītājam ir rīcības brīvība noteikt prasības un vērtēšanas kritērijus, kas nepieciešami tā vajadzību nodrošināšanai, ievērojot samērīguma principu. Savukārt Augstākās tiesas Administratīvo lietu departaments ir atzinis, ka pasūtītājam, izstrādājot iepirkuma dokumentāciju, ir rīcības brīvība noteikt vērtēšanas kritērijus, ja tie ir saistīti ar iepirkuma priekšmetu un vērsti uz kvalitatīvāka rezultāta sasniegšanu (piemēram, 2017. gada 6. jūnija spriedums lietā Nr. SKA-208/2017).
Pasūtītājs papildus norāda, ka atbilstoši Senāta un Iepirkumu uzraudzības biroja praksē[footnoteRef:2] nostiprinātajām atziņām tas vien, ka konkrēta prasība sašaurina to piegādātāju vai speciālistu loku, kuri spēj iegūt maksimālo vērtējumu attiecīgajā kritērijā, pats par sevi nenozīmē, ka prasība ir prettiesiska vai nepamatoti ierobežo konkurenci. Nepieļaujami ir tikai tādi konkurences ierobežojumi, kuri nav objektīvi pamatoti ar iepirkuma priekšmetu un pasūtītāja vajadzībām. [2:  sk. Iepirkumu uzraudzības biroja 30.11.2024. lēmumu Nr. Nr.4-1.2/23-240] 

Konkrētajā gadījumā Pasūtītājs uzskata, ka kritērijs K2 ir tieši saistīts ar iepirkuma priekšmetu, objektīvi pārbaudāms, piemērojams vienādi visiem pretendentiem un vērsts uz kvalitatīvāka līguma izpildes rezultāta sasniegšanu.
Ņemot vērā minēto, iepirkumu komisija norāda, ka noteiktais saimnieciski izdevīgākā piedāvājuma  kritērijs ir būtiskas, lai Pasūtītājs sasniegtu iepirkuma mērķi, līdz ar to nav pieļaujamas atkāpes no noteiktā kritērija un Konkursa nolikuma 10.2.4. punkts netiks mainīts un/vai papildināts, un paliks iepriekšējā redakcijā.



